केरल में कोरोना के 17106 नये मामले आए, सिक्किम में नहीं हुई किसी मरीज की मौत
मलाप्पुरम में कोविड-19 के सर्वाधिक 2,558 नये मरीज सामने आए। इसके बाद कोझिकोड में 2,236 और त्रिशूर में कोरोना वायरस संक्रमण के 2,027 नये मामले सामने आए।
तिरुवनंतपुरम। केरल में शनिवार को कोविड-19 के 17,106 नये मामले सामने आने के साथ ही राज्य में कोरोना वायरस संक्रमितों की कुल संख्या बढ़कर 38,03,903 हो गयी जबकि 83 और मरीजों की मौत होने से मृतकों की संख्या बढ़कर 19,428 हो गयी। राज्य की स्वास्थ्य मंत्री वीना जॉर्ज ने एक विज्ञप्ति में यह जानकारी दी। विज्ञप्ति के मुताबिक, मलाप्पुरम में कोविड-19 के सर्वाधिक 2,558 नये मरीज सामने आए। इसके बाद कोझिकोड में 2,236 और त्रिशूर में कोरोना वायरस संक्रमण के 2,027 नये मामले सामने आए।स्वास्थ्य मंत्री वीना जॉर्ज ने कहा कि केरल में बीते 24 घंटे के दौरान 96,481 नमूनों की जांच होने के साथ संक्रमण की दर 17.73 प्रतिशत रही। केरल में अब तक 3,01,70,011 नमूनों की कोविड-19 जांच की जा चुकी है। केरल में कोविड-19 के 20,846 मरीज संक्रमण मुक्त भी हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 36,05,480 हो गयी।राज्य में वर्तमान में उपचाराधीन मरीजों की संख्या 1,78,462 है। वहीं, सिक्किम में बीते 24 घंटे के दौरान कोविड-19 के 87 नये मामले सामने आने के साथ ही कुल संक्रमितों की संख्या बढ़कर 29,244 हो गयी जबकि किसी मरीज की मौत नहीं होने से मृतक संख्या 364 पर बनी रही। राज्य के स्वास्थ्य विभाग ने शनिवार को एक बुलेटिन में यह जानकारी दी।बुलेटिन के मुताबिक सिक्किम में कोविड-19 के उपचाराधीन मरीजों की संख्या 1,730 है जबकि अब तक राज्य में 26,970 लोग इस जानलेवा वायरस के संक्रमण को मात दे चुके हैं। राज्य में संक्रमण की दर 11 प्रतिशत पर बनी हुई है जबकि ठीक होने की दर 93.1 प्रतिशत है।